วัคซีนป้องกันโควิด-19 จากซิโนแวค ประเทศจีน ล็อตแรก 2 แสนโดส ส่งถึงไทยด้วยความปลอดภัย
วัคซีนป้องกันโควิด-19 ล็อตแรก จำนวน 200,000 โดส จากบริษัท ซิโนแวค ไบโอเทค จำกัด ส่งถึงประเทศไทยแล้ววันนี้ เวลา 10.05 น. โดยทันทีที่เที่ยวบินขนส่งสินค้า TG 675 เส้นทางปักกิ่ง - กรุงเทพมหานคร เดินทางถึงท่าอากาศยานสุวรรณภูมิ พลเอกประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม ,นายอนุทิน ชาญวีรกูล รองนายกรัฐมนตรีและรัฐมนตรีว่าการกระทรวงสาธารณสุข และ Mr.Yang Xin อุปทูตรักษาการแทนเอกอัครราชทูตจีนประจำประเทศไทย เข้าไปรับมอบวัคซีนที่เครื่องบินจากนั้นเป็นการแถลงข่าวร่วมกัน ในพิธี"วัคซีนโควิด - 19 คืนรอยยิ้ม ประเทศไทย" โดยนายกรัฐมนตรี กล่าวว่า วันนี้ถือเป็นวันสำคัญทางประวัติศาสตร์และเป็นโอกาสดีที่ได้ร่วมกันรับมอบวัคซีนโควิด-19 ล็อตแรก ย้ำรัฐบาลได้บริหารจัดการเรื่องวัคซีนมาโดยตลอด แม้ว่าจะมีปัญหาและผลกระทบบ้าง แต่รัฐบาลได้พยายามที่จะทำให้ได้วัคซีนมาตามกำหนด ขณะที่วัคซีนล็อตต่อๆ ไป ก็จะเข้ามาตามกำหนดเวลาที่ได้แจ้งไว้ ขณะเดียวกันทุกวัคซีนเป็นของคนไทยทั้งประเทศ และยืนยันจะจัดหาเพิ่มเติมให้เพียงพอที่จะสร้างภูมิคุ้มกันให้คนในประเทศ ซึ่งวัคซีนที่เข้ามาต้องใช้เวลาเตรียมการสักระยะ เพื่อเข้าสู่กระบวนการฉีด ส่วนใครจะฉีดก่อนหรือหลัง อยู่ที่คณะกรรมการจะพิจารณา และ ศบค.จะให้ความเห็นชอบ ซึ่งจะต้องทำงานอย่างเป็นระบบ โดยหลังจากนี้ หน่วยงานต่างๆ จะพิจารณาตามขั้นตอนและแจกจ่ายไปยังกลุ่มเสี่ยงที่ได้กำหนดไว้ด้านอุปทูตรักษาการแทนเอกอัครราชทูตจีนประจำประเทศไทย กล่าวว่า นับเป็นความภาคภูมิใจในความร่วมมือระหว่างจีนและไทย ที่ทำให้สามารถขนส่งวัคซีนล็อตแรกจากจีนมาถึงไทยได้สำเร็จ ซึ่งเป็นประเทศแรกในอาเซียน ขณะที่ล็อตต่อๆ ไปจะทยอยส่งมาตามกำหนด ทั้งนี้สะท้อนให้เห็นถึงความสัมพันธ์ไทย-จีน ที่มีมาช้านาน และสร้างอนาคตร่วมกัน โดยเชื่อมั่นว่าวัคซีนจะช่วยให้ประชาชนปลอดภัยจากโควิด-19 ตลอดจนสามารถเอาชนะโควิด-19 และฟื้นฟูเศรษฐกิจ รวมถึงสร้างรอยยิ้มให้คืนสู่ชาวไทยได้สำหรับวัคซีนดังกล่าว เมื่อนำออกจากเครื่องแล้ว ได้นำขึ้นรถขนส่งควบคุมความเย็น ไปจัดเก็บที่คลังสำรองวัคซีนโควิด -19 ของบริษัท ดีเคเอสเอช จากนั้นองค์การเภสัชกรรมและกรมวิทยาศาสตร์การแพทย์จะตรวจสอบคุณภาพ ก่อนจัดส่งกระจายให้กับหน่วยบริการสถานพยาบาลโดยเร็วที่สุด เพื่อฉีดให้กับประชาชนตามแผนต่อไป ขณะที่วัคซีนของแอสตร้าเซเนก้า มีรายงานจะถูกส่งมาถึงไทยในวันนี้เช่นเดียวกัน